PTT ราคารอฟื้นตัว
วานนี้หุ้น PTT บวก 1.25 บาท ปิดที่ 51.50 บาท ท่ามกลางมูลค่าซื้อขาย 11,412 ล้านบาท
31 พ.ค. 2561

ลูบคมตลาดทุน : ธนะชัย ณ นคร
วานนี้หุ้น PTT  บวก 1.25 บาท ปิดที่ 51.50 บาท ท่ามกลางมูลค่าซื้อขาย 11,412 ล้านบาท
ช่วงที่ราคาปรับลง 49.00 บาท หลาย ๆ คนมีแอบเสียว
แต่หากได้อ่านบทวิเคราะห์ของนักวิเคราะห์ต่าง ๆ จะพบว่า ส่วนใหญ่ให้แนวรับทางเทคนิคไว้ใกล้เคียงกันคือ ระดับ 48–49 บาทต่อหุ้น
หรือราคาไม่น่าต่ำไปกว่านี้แน่นอน
หรือหาก PTT ราคาปิดที่ 48–49 บาท จะได้ พี/อี เท่ากับ 10 เท่า
และหุ้นมีอัพไซด์จากราคา IAA Consensus ที่ 60.50 บาท ถึง 26-27% ซึ่งหุ้นที่มีมาร์เก็ตแคป พื้นฐานดีแบบ PTT นั้น อัพไซด์ไม่ควรเยอะถึงขนาดนี้
เมื่อวันจันทร์ที่ผ่านมา ส่วนตัวมีโอกาสได้คุยกับผู้จัดการกองทุน
ทุกคนบอกตรงกันว่า ราคาหุ้นที่ร่วงลงมาตลอดเกือบ 5 วันทำการนั้น ทางกองทุนไม่ได้มีการขาย
ทว่า ฝั่งที่ขายออกมาคือ นักลงทุนต่างชาติที่ปรับพอร์ต
ส่วนนักลงทุนสถาบันในประเทศ โดยเฉพาะกองทุนต่าง ๆ ยังคงมีความเชื่อมั่นกับหุ้นของ PTT
และหากราคาหุ้นปรับราคาลงมาค่อนข้างมาก ก็อาจมีการ “ทยอยซื้อ”
เพราะการลงทุนของนักลงทุนสถาบันจะเป็นแบบระยะยาวอยู่แล้ว จึงไม่ต้องมานั่งกังวล ปวดหัวว่า ราคาวันนี้ พรุ่งนี้ จะเป็นอย่างไร
มีคำถามว่าเมื่อวานนี้ทางกองทุนเข้าเก็บหุ้น PTT หรือไม่
นักวิเคราะห์บอกว่า อาจมีบ้าง แต่ไม่มากนัก
ส่วนฝั่งขายน่าจะยังมาจากนักลงทุนต่างชาติ และฝั่งซื้อส่วนใหญ่ ก็ยังคงเป็นนักลงทุนรายย่อย
นักลงทุนต่างชาติเมื่อวานนี้มีมูลค่าซื้อ 29,470 ล้านบาท และมูลค่าขาย  33,854 ล้านบาท ทำให้ตัวเลขออกมาเป็นขายสุทธิ –4,384 ล้านบาท
มาดูรายย่อยกันบ้าง
รายย่อยมีมูลค่าซื้อ 31,153 ล้านบาท และมูลค่าขาย 26,640 ล้านบาท และมีผลซื้อสุทธิ 4,512 ล้านบาท
ส่วนนักลงทุนสถาบันกับพอร์ตโบรกฯ มีมูลค่าซื้อขายระหว่าง 7,000–9,000 ล้านบาท
ขณะที่มูลค่าซื้อขายหุ้น PTT เมื่อวานนี้ 11,497 ล้านบาท
แสดงให้เห็นว่า ฝั่งที่ซื้อขายกันน่าจะมาจากต่างชาติ และรายย่อย หรือรายย่อยซื้อขายกันเองก็อาจเป็นได้
สถานการณ์ของหุ้น PTT ที่เป็นแบบนี้ อาจทำให้ราคาผันผวนไปอีกพักใหญ่ ๆ
ยิ่งราคาน้ำมันในตลาดโลกปรับขึ้นและลงรวดเร็ว ตามเกมของประเทศผู้ค้าน้ำมันรายใหญ่ในกลุ่มโอเปก และนอกโอเปกที่นำโดยรัสเซีย ก็น่าจะใช้เวลาพอสมควรกว่าราคาหุ้น PTT จะเข้าสู่จุดสมดุล
หรือไม่แกว่งเป็นจิงโจ้โล้สำเภาเหมือนในขณะนี้
นักวิเคราะห์มองว่า ราคาหุ้น PTT จะยังคงไม่ดีดกลับขึ้นไปได้ง่าย ๆ
ขณะเดียวกัน โบรกฯ หลาย ๆ แห่ง ต่างแนะนำให้ลดพอร์ตหุ้นในกลุ่มพลังงาน โดยเฉพาะน้ำมัน และหันไปเล่นกลุ่มอื่น ๆ แทน เช่น กลุ่มธนาคาร และค้าปลีก
ทั้งนี้ ก็เพื่อเลี่ยงความผันผวนของราคาน้ำมัน
มีคำถามเข้ามาอีกว่า การใช้ “ข้อมูลเท็จ” โจมตี ปตท.ในโลกโซเชียล มีผลต่อราคาหุ้น PTT มากน้อยแค่ไหน
ส่วนตัวเชื่อว่าราคาหุ้น PTT ที่ปรับลง ไม่ได้มาจากเรื่องถูกใช้ข้อมูลเท็จโจมตี
และเชื่อว่า บุคคลที่อยู่ในแวดวงตลาดเงิน ตลาดทุน ต่างรับทราบข้อมูลที่เป็นข้อเท็จจริงว่า ความจริงคืออะไร และไม่มีนักลงทุนที่จะตื่นตูมไปตามกระแสข่าวเท็จ
ว่ากันว่า “น้ำมัน” นั้นเป็น “สินค้าทางการเมือง”
เวลาน้ำมัน (ขายปลีก) ปรับตัวขึ้นจากราคาน้ำมันโลก ไม่ว่ารัฐบาลไหนก็ตาม (รวมถึงรัฐบาลที่มาจากทหารด้วย) มักจะอยู่เงียบ ๆ พูดจากันอ้ำอึ้ง หรือไม่อยากกล่าวตอบคำถามอะไรกันมาก
ทั้ง ๆ ที่รู้กลไกของราคาดีว่าเป็นอย่างไร
และต่างทราบว่า ราคาน้ำมัน (ขายปลีก) ของประเทศไทยนั้น มีการจัดเก็บภาษีในระดับสูง
หรือประมาณ 1 ใน 3 ของราคาขายปลีก
ออกมาพูดเพียงแค่นี้ก็จบแล้ว
ทำไมต้องปล่อยให้ ปตท.เป็นแพะทุกครั้ง